Hubert Fermina

Hubert Geronimo Fermina (☆ 9 di mei 1948 na Willemstad - † 21 di mei 2022 na Amersfoort, Hulanda) tabata un dirigente i polítiko hulandes di partido D66. Na 1994 e tabata e promé persona di desendensia antiano pa bira miembro di Tweede Kamer. 

 Biografia 
Fermina a nase na Kòrsou den un famia di sinku yu: kuater homber i un muhé. Su mama tabata un katóliko deboto i su tata tabata traha na refineria Shell. Den su hubentut Fermina tabata ke bira saserdote i a kuminsa bai un seminario Sint Pius na Santa Maria na edat di 13 aña. Despues di muda pa Hulanda na 1969 e ta bandona su estudio pa saserdote i ta sigui pa optené un HBO-diploma den enfermeria. Fermina ta bai traha komo trahado sosial, okupando vários funshon, entre otro komo hefe di trabou sosial na Dordrecht.

Den añanan ochenta i nobenta di siglo 20 Fermina tabata aktivo den polítika pa e partido hulandes, D66. El a okupa diferente funshon polítiko, entre nan e tabata konsehal di munisipionan Lelystad (1974-1981) i Dordrecht (1990-1994). Entre 1986 i 1990 e tabata miembro di e Parlamento Provinsial (Provinciale Staten) di Sùit-Holland. Tambe ela fungi komo diputado di Dordrecht (1990-1994), enkargá ku e kartera di asuntunan sosial, servisio sosial i kuido. Den e di dos mitar di dekada nobenta Fermina tabata miembro di Tweede Kamer, unda e tabata dediká na i tabata sirbi komo vosero di e temanan: bienestar, salú mental, profeshonnan den kuido, deporte i asuntunan antiano. Dor di su posishon no-elegibel riba e lista di kandidato e no ta keda re-elegi na 1998.

Despues di bandona e arena polítiko Fermina ta bira direktor di e Organisashon Nashonal pa Kombati Rasismo (Landelijk Bureau Racismebestrijding, awor Art.1 Midden-Nederland) na Utrecht. E tabata aktivo komo miembro di direktiva di diferente organisashon, partikularmente riba tereno di kuido médiko, kreensia, minoria i hendenan bikultural. Tambe e tabata lucha pa derechonan pa e komunidat LHBTI, partikularmente pa pareha di mesun sekso por kasa na Kòrsou.

Na 2020 e ta publiká su outobiografia Mijn waarheid (Mi berdat).

Fermina a kasa na 1977 i poko aña despues ta pèrdè su señora tragikamente a kousa di un aksidente di outo. Mas despues e ta haya un relashon duradero ku un hende homber. Fermina ta fayesé na mei 2022 na edat di 74 aña. 

Category:Polítiko di Hulanda
Category:Hende